钦定古今图书集成/明伦汇编/官常典/第095卷 > 潞王宗本
## 钦定古今图书集成/明伦汇编/官常典/第095卷 > 潞王宗本

按《金史》本传：“宗本本名阿鲁。皇统九年，为右丞相，兼
中书令，进太保，领三省事。海陵篡立，进太傅，领三省
事。初，宗干谋诛宗兖，故海陵心忌太宗诸子。熙宗时，
海陵私议：宗本等势强，主上不宜优宠太甚。及篡立，
猜忌益深，遂与秘书监萧裕谋杀太宗诸子，诬以秉
德出领行台，与宗本别，因会饮，约内外相应。使尚书”
省令史萧玉告宗本，亲谓玉言：“以汝于我故旧，必无
他意，可布腹心事。”领省临行，言：“彼在外谕说军民，无
以外患为虑，若太傅为内应，何事不成？”又云：“长子锁
里虎当大贵，因是不令见主上。”宗本又言：“左丞相于
我及我妃处称主上近日见之辄不喜，故心常恐惧。
若太傅一日得大位，则此心方安。”唐括辩谓宗本言：
“内侍张彦善相相，太傅有天子分。”宗本答曰：“宗本有
兄东京留守在，宗本何能为是？”时宗美言：“太傅正是
太宗主家子，祇太傅便合为北京留守。”卞临行，与宗
本言：“事不可迟。”宗本与言：“玉大计只于日近围场内
予决。”宗本因以马一匹、袍一领与玉，充表识物。玉恐
围场日近，身縻于外，不能亲奏，遂以告秘书监萧裕，
裕具以闻。萧玉出入宗本家，亲信如家人。海陵既与
萧裕谋杀宗本、秉德，诏天下，恐天下以宗本、秉德辈
皆懿亲大臣，本无反状，裕构成其事，而萧玉与宗本
厚，人所共知，使玉上变，庶可示信。于是使人召宗本
等击鞠，海陵先登楼，命左卫将军徒单特思及萧裕
妹婿近侍局副使耶律辟离剌小底，密伺宗本及判
大宗正事宗美至，即杀之。宗美本名胡里甲，临死神
色不变。宗本已死，萧裕使人召萧玉。是日，玉送客出
城，醉酒露发被衣，以车载至裕弟点检萧祚家。逮日
暮，玉酒醒，见军士围守之，意为人所累得罪，故至此。
以头触屋壁，号咷曰：“臣未尝犯罪，老母年七十，愿哀
怜之。”裕附耳告之曰：“主上以宗本诸人不可留，已诛
之矣，欲加以反罪，令汝主告其事。今书汝告款已具，
上即问汝，汝但言宗本辈反如状，勿复异词，恐祸及
汝家也。”裕乃以巾服与玉，引见海陵。海陵问玉，玉言
宗本反，具如裕所教。海陵遣使杀东京留守宗懿、北
京留守卞，及迁益都尹毕王宗哲、平阳尹，禀左宣徽
使，京等家属分置别所，止听各以奴婢五人自随。既
而使人要之于路，并其子男无少长皆杀之。而中京
留守宗雅喜事佛，世称“善大王”，海陵知其无能，将存
之以奉太宗。后召至阙，不数日竟杀之。太宗子孙死
者七十馀人，太宗后遂绝。卞本名可喜。禀本名胡离
改。京，宗固子，本名胡石赉萧玉。既如萧裕教，对海陵，
海陵遂以宗本、秉德等罪，诏天下以玉上变实之。海
陵使太府监完颜冯六籍宗本诸家，戒之曰：“珠玉金
帛入于官什器，吾将分赐诸臣。”冯六以此不复拘籍，
什器往往为人持去，冯六家童亦取其檀木屏风。少
监刘景前为监丞，时太府监失火，按牍尽焚毁，数月，
方取诸司簿帐补之，监吏坐是稽缓，当得罪。景为吏，
倒署年月，太仓都监焦子忠与景有旧，坐逋负久不
得调，景为尽力出之。久之，冯六与景就宫中相忿争，
冯六言景倒署年月，及出焦子忠事。御史劾奏景，景
党诱冯六家奴，发盗屏事。冯六自陈于尚书省，海陵
使御史大夫赵资福、大理少卿许竑杂治。资福等，奏
冯六非自盗，又尝自首。海陵素恶冯六与宗室游从谓宰臣曰：“冯六尝用所盗物，其自首不及此法，盗宫
中物者死，诸物已籍入官，与宫中物何异。”谓冯六曰：
“太府掌宫中财贿，汝当防制奸欺，而自用盗物。”于是
冯六弃市，资福、竑坐鞫狱不尽，决杖有差。景亦伏受
焦子忠赂金，海陵曰：“受金事无左验，景倒署年月以
免吏罪，是不可恕。”遂杀之。大定二年，追封宗固鲁王，
宗雅曹王，宗顺隋王，宗懿郑王，宗美卫王，宗哲韩王，
宗本潞王，神土门、豳王斛孛束沈王，斡烈、鄂王，胡里
改、胡什赉可喜并赠金吾卫上将军，惟宗磐、阿鲁补、
斛沙虎、鹘懒四人不复加封。